**Abu Ibrahim al-Hashimi al-Qurashi**, sukunimi toisinaan myös **al-Qurayshi** (arab. أبو إبراهيم الهاشمي القرشي‎, *’Abū ’Ibrāhīm al-Hāšimī al-Qurašī*; 1. tai 5. lokakuuta 1976 Mahalabiya, Irak – 3. helmikuuta 2022 Idlibin maakunta, Syyria) oli terroristijärjestö Isisin toinen johtaja ja kalifi 31. lokakuuta 2019 alkaen kuolemaansa 3. helmikuuta 2022 asti. Hän kuoli Yhdysvaltain erikoisjoukkojen yllätyshyökkäyksessä.

Elämäkerta
----------

Abu Ibrahim al-Hashimi al-Qurashi syntyi 1. tai 5. lokakuuta 1976 Pohjois-Irakin Mahalabiyassa nimellä **Amir Mohammed Abdul Rahman al-Mawli al-Salbi** (arab. أمير محمد عبد الرحمن المولى الصلبي‎, *’Amīr Muḥammad ‘Abd ar-Raḥmān al-Mawlā aṣ-Ṣalbī*). Hän opiskeli Mosulin yliopistossa ja liittyi jo varhain Baath-puolueeseen. Monen muun Isisin johtohahmon tavoin al-Salbi taisteli myös Saddam Husseinin armeijassa. Saddam Husseinin kukistuttua vuonna 2003 hän liittyi Al-Qaidaan. Vuonna 2008 Yhdysvaltain joukot vangitsivat al-Salbin ja hän tutustui vankileirillä Isisin ensimmäiseen johtajaan Abu Bakr al-Baghdadiin. Vuonna 2014 al-Salbi erosi Al-Qaidasta ja liittyi Isisiin, minkä jälkeen hänestä tuli nopeasti yksi järjestön johtohahmoista. Al-Salbi oli keskeisessä roolissa monissa al-Baghdadin valtakauden operaatioissa, kuten Mosulin valtauksessa ja jesidien kansanmurhassa.

Abu Bakr al-Baghdadin kuoltua Yhdysvaltain erikoisjoukkojen operaatiossa al-Qurashi valittiin Isisin uudeksi johtajaksi 31. lokakuuta 2019. Edeltäjästään poiketen al-Qurashi piti matalaa profiilia. Hän räjäytti itsensä ja ainakin 12 muuta ihmistä, mukaan luettuna hänen omat lapsensa ja vaimonsa, Yhdysvaltain joukkojen piiritettyä hänen asuintalonsa Atmehissa Idlibin maakunnassa Luoteis-Syyriassa 3. helmikuuta 2022. Qurashin kuoleman spekuloitiin johtavan sukupolvenvaihdokseen Isisin johdossa ja mahdollisesti järjestön heikkenemiseen. Isis vahvisti johtajansa kuoleman vasta maaliskuussa 2022 ja nimesi hänen seuraajakseen Abu al-Hassan al-Hašemi al-Qurashin.

Lähteet
-------

1. 1 2 3 4 5  Mitä tiedämme kuolleesta Isis-johtajasta? *iltalehti.fi*. Viitattu 5.2.2022.
2. 1 2  Amir Muhammad Sa’id Abdal-Rahman al-Mawla *rewardsforjustice.net*.  Arkistoitu 23.1.2022. Viitattu 5.2.2022. (englanniksi)
3. 1 2  Yhdysvallat surmasi Isisin johtajan, mutta teon vaikutuksia on vaikea arvioida – tutkija Juha Saarinen: "Ei tietoa, ketkä ehdolla seuraajaksi" *yle.fi*. Viitattu 5.2.2022.
4. 1 2  Isis nimitti uuden johtajan – Vannoo kostavansa Abu Bakr al-Baghdadin kuoleman *yle.fi*. Viitattu 5.2.2022.
5. ↑  Biden: Isis-johtaja kuoli USA:n operaatiossa Syyriassa *yle.fi*. Viitattu 5.2.2022.
6. 1 2  Amir Mohammed Abdul Rahman al-Mawli al-Salbi a.k.a. Abu Ibrahim al-Hashimi al-Quraishi *counterextremism.com*.  Arkistoitu 5.2.2020. Viitattu 5.2.2022. (englanniksi)
7. ↑  Guardian: Tiedustelupalvelut vahvistavat uuden Isis-johtajan henkilöllisyyden *Yle Uutiset*.  21.1.2020. Viitattu 21.1.2020.
8. 1 2  Profile: Who was Abu Ibrahim al-Qurayshi? *aljazeera.com*. Viitattu 5.2.2022. (englanniksi)
9. ↑  Isis-johtaja räjäytti itsensä ja perheensä USA:n piirityksessä *iltalehti.fi*. Viitattu 5.2.2022.
10. ↑  IS confirms leader Qurayshi's death and names successor *BBC News*. BBC. Viitattu 11.3.2022. (englanniksi)


|  |  |  |
| --- | --- | --- |
| Edeltäjä:**Abu Bakr al-Baghdadi** | **Isisin kalifi**2019–2022 | Seuraaja:**Abu al-Hassan al-Hašemi al-Qurashi** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Puola

 |

 |